དངོས་བྱུང་གི་གནས་ཚུལ་འདི་དག་གིས་རིག་གསར་སྐབས་སུ་མི་ཚེ་བསྐྱལ་བའི་མི་འདི་དག་གི་སློབ་གསོ་དང་།སེམས་ཁམས།མི་སྡེའི་གོ་གནས་བཅས་ལ་ཕོག་ཐུག་བྱུང་བ་དང་།དོགས་མ་བདེ་བ།གནས་ཚུལ་གསར་པ་དང་དུས་བསྟུན་གྱིས་འགྱུར་པ་བཏང་བ་ཞིག་ཆགས་ཡོང་བ་རེད།དེར་བསྟུན་ཁོ་ཚོས་ཀྱང་ཐབས་ཤེས་སྣ་མང་བཏོན་ནས་རིམ་གྱིས་བསྐྱར་གསོ་བྱེད་བཞིན་པའི་བོད་ཀྱི་ཤེས་རིག་ཡོངས་རྫོགས་དང་།གོམས་གཤིས།ལུགས་སྲོལ་སོགས་ལ་འགོག་རྒོལ་བྱེད་པའི་མགོ་བརྩམས་པ་དང་།ཁོ་ཚོས་དུས་སྐབས་དེའི་ཆབ་སྲིད་ཀྱི་སྐད་ཆ་སྟེ།༼དེང་རབས༽དང་༼སྲོལ་རྒྱུན༽གྱི་སྙན་ངག་ཟེར་པའི་མིང་ཐོག་ནས་སྙན་ངག་གི་རྩོམ་ལུས་གང་ཞིག་བོད་དུ་དགོས་མིན་གྱི་རྩོད་པ་ཤུགས་ཆེན་བརྒྱབ་ཡོད།སྤྱིར་བཏང་ཏིན་ཞོ་ཕེན་གྱི༼དེང་རབས་ཅན་བཞི༽མངོན་འགྱུར་མ་བྱེད་པའི་སྔོན་དུ།དེང་རབས་ཟེར་པའི་ཚིག་འདི་བེད་སྤྱོད་དེ་འདྲ་གཏོང་གིན་མེད།ཡིནའང་བརྒྱད་ཅུའི་ནང་ལ།དེང་རབས་ཅན་བཞིའི་ཆབ་སྲིད་ཀྱི་ལས་འགུལ་སྤེལ་དུས།སྔོན་གྱི་བོད་ཀྱི་རྩོམ་རིག་གིས་དེང་རབས་ཅན་བཞི་ལ་ཞབས་འདེགས་ཞུ་ཐུབ་མིན་དང་།སྲོལ་རྒྱུན་རྩོམ་རིག་གསར་དགོས་མིན་ལ་རྩོད་པ་ཆེན་པོ་བྱུང་ཡོད།ཡིནའང་རྩོད་པ་དེ་ནི།དོན་གྲུབ་རྒྱལ་སོགས་ཀྱིས་གསར་དུ་བསླངས་པ་མ་ཡིན་པར།ཀྲུང་གོ་སྤྱིའི་རྩོམ་རིག་གི་ཐད་ལ་རྩོད་པ་དེ་བྱུང་བ་ཡིན་འདུག